## El Consell regula el Fons de Cooperació Municipal dels Municipis i Entitats Locals Menors de la Comunitat Valenciana

*** El decret establix també els criteris d’assignació dels recursos econòmics per als municipis**

El Ple del Consell ha aprovat el decret que regula el Fons de Cooperació Municipal dels Municipis i Entitats Locals Menors de la Comunitat Valenciana, així com els criteris que han de ser utilitzats per la Generalitat per a assignar anualment la quantitat que dote de recursos econòmics el Fons.

El Fons de Cooperació Municipal té per finalitat garantir la suficiència financera de les entitats locals de la Comunitat Valenciana i potenciar la seua autonomia local sobre la base del principi de subsidiarietat, finançant globalment la seua activitat.

El Fons es basa en els principis d’objectivitat, transparència, publicitat i equitat, constituint un factor d’articulació, equilibri i cohesió territorial, i són entitats beneficiàries tots els municipis i entitats locals menors de la Comunitat Valenciana.

**Regles i criteris de distribució**

Segons establix el decret, el Fons de Cooperació Municipal de la Comunitat Valenciana ha de basar-se en els mateixos criteris que el fons estatal. D’esta manera, d’acord amb el que es preveu en la legislació sobre hisendes locals, a l’hora d’aplicar els criteris de distribució es distingirà entre ‘municipis del model de participació en els tributs de l’Estat per als municipis amb població de dret inferior a 75.000 habitants’; i ‘municipis del model de cessió d’impostos i fons complementari de finançament, aplicable als municipis amb població de dret igual o superior a 75.000 habitants o que siguen capital de província o de comunitat autònoma”.

La dotació anual que corresponga als municipis del model de participació en els tributs de l’Estat (municipis amb població de dret inferior a 75.000 habitants) es distribuirà conformement a una sèrie de criteris. Així, el 75 % en funció del nombre d’habitants de dret de cada municipi, segons les xifres de població aprovades pel Govern, que figuren en l’últim padró municipal vigent, ponderades per coeficients multiplicadors segons el nombre d’habitants.

El 12,5 % en funció de l’esforç fiscal mitjà de cada municipi obtingut en el segon exercici anterior al de la Llei de pressupostos generals de l’Estat corresponent, ponderat pel nombre d’habitants de dret.

A este efecte, s’entendrà per esforç fiscal mitjà de cada municipi el que per a cada exercici determinen les lleis de pressupostos generals de l’Estat en funció de l’aplicació que pels municipis es faça dels tributs continguts en la legislació bàsica reguladora de les hisendes locals.

Finalment, el 12,5 % en funció de l’invers de la capacitat tributària en els termes que establisquen les lleis de pressupostos generals de l’Estat.

Els criteris de distribució per als municipis del model de cessió d’impostos i fons complementari de finançament (municipis amb població de dret igual o superior a 75.000 habitants o que siguen capital de província o de comunitat autònoma) indiquen que la dotació anual es distribuirà en funció del nombre d’habitants de dret de cada municipi, segons les xifres de població aprovades pel Govern, que figuren en l’últim padró municipal vigent, ponderades pel coeficient multiplicador anteriorment assenyalat.

A més, el decret assenyala que en el supòsit dels municipis que compten amb entitats locals menors, una vegada calculada l’assignació corresponent al municipi d’acord amb les regles indicades en el decret, esta es distribuirà entre l’ajuntament corresponent i les entitats locals menors amb les quals este dispose, en proporció al nombre d’habitants de dret de cada un.

El decret que ha aprovat el Consell este matí ve a reparar una irregularitat en la norma que regulava este fons i complix amb la sentència del Tribunal Superior de Justícia i amb article 64.3 de l’Estatut d’Autonomia de la Comunitat Valenciana en el qual diu que cal aplicar en el Fons de Cooperació Municipal “els mateixos criteris que el fons estatal”.

Fecha: 29/07/2025